Stormers se krismiskous bult ná topsegeDie Stormers-agterlyn het in Kaapstad baljaar. Foto: Twitter. Stormers-ondersteuners het gisteraand ŉ lekker vroeë Kersgeskenk gekry toe die Kapenaars die Bulls met 37–27 in ŉ Verenigde Rugbykampioenskap-wedstryd op die DHL-stadion geklop het. Dit was die Stormers se vierde agtereenvolgende sege teen die trots van Pretoria, terwyl hulle ook nou die tweede plek op die amptelike VRK-punteleer beklee. Selfs al het die Kapenaars ŉ paar sleutelspelers aan beserings afgestaan, het hulle gewys dat hulle steeds ŉ gedugte eenheid is – daar is tans min dinge so mooi in Suid-Afrikaanse rugby soos die Stormers-agterlyn op volle vaart. Sulieman Hartzenberg en Leolin Zas het danksy hul juweeldrieë in die tweede helfte die wedstryd buite die Bulls se bereik geplaas, terwyl Manie Libbok ook beter as Johan Goosen gelyk het. "Zas! Zas! Zas! Zas!" Manie Libbok and Leolin Zas though ???? pic.twitter.com/nMjDHdRcyi — SuperSport ???? (@SuperSportTV) December 24, 2022 Vir die Bulls het Jake White se benadering van twee verskillende spanne vir die Kampioenebeker- en VRK-toernooi effens geboemerang. Die Pretorianers was nie so skerp soos altyd nie en ŉ mens kon sien dat hierdie groep spelers ŉ bietjie lanklaas gespeel het. Toegegee, as die Bulls nou weer gisteraand met die louere weggestap het, sou almal vandag White se lof besing het. Maar, om vir oom Boy Louw aan te haal: “Looks at the scoreboard”. Die Stormers se krismiskous bult beslis ná hierdie topsege. Stormers: Drieë: Strafdrie, Joseph Dweba, Sulieman Hartzenberg en Leolin Zas. Doelskoppe: Manie Libbok (3). Strafskoppe: Libbok (4). Bulls: Drieë: Nizaam Carr, Marco van Staden en Bismarck du Plessis. Doelskoppe: Johan Goosen (2) en Chris Smith. Strafskoppe: Johan Goosen (2).